Tshwane wil kragskuld betaal (maar Eskom verwerp sy voorstelle)(Argieffoto) Die Tshwane-metroraad sê hy bied gereeld voorgestelde betalingsplanne aan Eskom om sy enorme agterstallige kragskuld van R1,4 miljard te vereffen, maar die kragvoorsiener wil glo nie dié planne aanvaar nie. Dit volg nadat Eskom vroeër vandag (Woensdag) gesê het hy kry nie samewerking van die metroraad nie en die skuld knou sy likiditeit, finansiële prestasie en volhoubaarheid. Volgens die metroraad beoog hy om gereelde betalings te maak om sy agterstallige skuld aan Eskom te vereffen. Sipho Stuurman, ŉ woordvoerder van die metroraad, sê die raad se finansiële span betrek Eskom deurentyd oor ŉ betalingsplan. “As metroraad verstaan ons die verantwoordelikheid om ons krediteure te betaal en juis daarom kommunikeer ons deurlopend met Eskom en bied ŉ voorgestelde betalingsplan om ons kragrekening op datum te bring,” sê Stuurman. “Die metroraad was oop en eerlik oor sy likiditeitsuitdagings, en ons stel tans verskeie maatreëls in werking om hierdie finansiële uitdagings aan te pak. “Ons moet egter erken dat Eskom se beurtkrag ŉ nadelige uitwerking op ons likiditeitsposisie het. Ons instandhoudingsbegroting raak buite beheer as direkte uitvloeisel van beurtkrag, maar Eskom weier om verantwoordelikheid hiervoor te aanvaar.” Stuurman sê inwoners en ondernemings sukkel ook ekonomies weens beurtkrag, wat weer bydra tot ŉ lae inkomste vir die stad. “Benewens hierdie uitdagings stel Eskom ŉ verhoging van 18% voor wat verder die finansiële posisie van die stad lamlê aangesien ons nie daardie verhoging tot 1 Julie vanjaar sal kan deurstaan nie.” Maroela Media het vroeër berig Eskom spook al maande lank om betalings uit die metroraad te kry. Die metroraad het in November verlede jaar ŉ bedrag van R660 miljoen aan Eskom betaal, maar daarna versuim om sy kragrekening van R780 miljoen vir Desember te betaal, sê die kragvoorsiener.